|  |
| --- |
| 
**עיינו גם בפורטל**

**פורטל אוסטריה** הוא שער לכל הנושאים הקשורים באוסטריה, מדינה במרכז אירופה בעלת היסטוריה ארוכה ומורכבת. בפורטל ניתן למצוא קישורים שימושיים לשלל הערכים העוסקים באוסטריה על כל רבדיה: גאוגרפיה, היסטוריה, כלכלה, חברה, תרבות, ספורט ועוד. 
 |

**אוסטריה**, כיום **רֶפּוּבְּלִיקַת אוֹסְטְרִיָה** (בגרמנית: **Republik Österreich**, קרי: "רֶפּוּבְּלִיק אֶוסטרייך") היא ארץ במרכז אירופה, בעבר ארכידוכסות וקיסרות, כיום רפובליקה פדרלית המורכבת מ-9 מדינות. אוסטריה גובלת כעת בליכטנשטיין ובשווייץ במערב, באיטליה ובסלובניה בדרום, בהונגריה ובסלובקיה במזרח ובגרמניה ובצ'כיה בצפון.
תושביה נקראים אוסטרים ורובם שייכים לקבוצה האתנית האוסטרית ממוצא גרמני. הדת הנפוצה ביותר היא הנצרות הקתולית. אוסטריה היא חברה באיחוד האירופי.

היסטוריה
--------

 ערך מורחב – **היסטוריה של אוסטריה**  

כ-1,000 שנים לפני הספירה ישבו באזור שבטים אילירים, ואחר כך שבטים קלטיים. במאה ה-1 לפני הספירה חילקו רומאים את הארץ לשלוש פרובינציות. לאחר התפוררות האימפריה הרומית חדרו לארץ שבטים סלאביים וגרמאניים. בשנת 800 הקים קרל הגדול את "רוזנות הסְפָר המזרחי" (אוסטמארק), וזהו מקור השם "אוסטריה" (בגרמנית: Österreich, "ממלכת המזרח"). בהמשך פלשו לשטחיה ההונגרים, והובסו על ידי הקיסר אוטו הראשון במאה ה-10.

במאה ה-13 הוחלף שלטונו של בית באבנברג בבית הבסבורג, אשר שלט בה עד סוף מלחמת העולם הראשונה. מלכי בית זה צירפו לשטחם את טריאסטה ואיחדו את המדינה כדי לאפשר למדינה גישה אל הים התיכון.

במאות ה-16 וה-17 נלחמה אוסטריה באימפריה העות'מאנית, שהשתלטה על חלקים גדולים משכנתה הונגריה. ב-1529 הדפו האוסטרים מצור עות'מאני על בירתם וינה.

במאה ה-17 השתתפה אוסטריה במלחמת 30 השנה, נלחמה ברפורמציה ושימרה את הדת הקתולית. ב-1683 הצליחה להדוף סופית את האימפריה העות'מאנית, שהגיעה עד שערי הבירה וינה בקרב וינה. לאחר מכן נחתם הסכם קרלוביץ, שבמסגרתו נאלצו העות'מאנים לעשות ויתורים טריטוריאליים נרחבים – רובה של הונגריה, טרנסילבניה וסלובניה נמסרו לאוסטריה. אוסטריה הגדילה את שטחיה וכוחותיה וכבשה אף את שלזיה ובוהמיה. במחצית השנייה של המאה ה-18 קיבלה את גליציה במסגרת חלוקת פולין. מריה תרזה ובנה יוזף השני הנהיגו משטר אבסולוטי נאור שבו שמו דגש על סובלנות, חינוך, צבא וכלכלה.

אוסטריה השתתפה במלחמות הנפוליאוניות נגד צרפת. בדצמבר 1805 נחלה מפלה בקרב אוסטרליץ. בעקבות זאת ומהלכים אחרים של נפוליאון, ביטל הקיסר פרנץ השני ב-1806 את מעמדו כשליט האימפריה הרומית הקדושה של והכריז על עצמו כשליט קיסרות אוסטריה.

לאחר תבוסת נפוליאון אירחה את קונגרס וינה שנועד להשיב את הסדר הטריטוריאלי והפוליטי באירופה שלאחר מלחמות נפוליאון. בראש הקונגרס עמד קנצלר אוסטריה הנסיך מטרניך השמרן, שמטרתו הייתה רסטורציה, כלומר החזרת המצב באירופה למה שהיה לפני המהפכה הצרפתית. מטרניך היה האישיות המרכזית בממלכה עד 1848. לאחר דיכוי מהפכת 1848 עלה על הכס הקיסר פרנץ יוזף הראשון, ובימיו הוקמה "האימפריה האוסטרו-הונגרית" כאיחוד של קיסרות אוסטריה וממלכת הונגריה.

האימפריה האוסטרו-הונגרית חדלה להתקיים בתום מלחמת העולם הראשונה, ובנובמבר 1918 הוכרזה רפובליקת אוסטריה הגרמנית, שטענה לשלטון באזורים דוברי הגרמנית של האימפריה הכוללים בנוסף לאוסטריה של ימינו אזורים בטירול האיטלקית, סלובניה וצ'כיה. הרפובליקה שאפה לאיחוד עם גרמניה, אולם בעקבות חוזה סן ז'רמן ב-1919 חזרה להיקרא אוסטריה והייתה למדינה עצמית ששטחה צומצם.

בשנת 1920 הייתה אוסטריה לרפובליקה דמוקרטית. היא סבלה מצוקה כלכלית ומאבקים חברתיים, שכתוצאה מהם פיזר הקנצלר אנגלברט דולפוס ב-1933 את הפרלמנט, שינה את סמליה ושמה של המדינה והפך לדיקטטור של אוסטריה הפדרלית. בשנת 1934 נרצח דולפוס על ידי קושרים נאצים. אנשי המפלגה הנאצית באוסטריה ואחרים תמכו באיחוד עם גרמניה הנאצית בעוד שהקומוניסטים והסוציאליסטים התנגדו. משאל עם בנושא שעמד להתקיים ב-1938 בוטל ואז סיפח אדולף היטלר, דיקטטור גרמניה הנאצית (שהיה יליד אוסטריה בעצמו), את אוסטריה במהלך שנודע כאנשלוס. לימים היה ויכוח האם היה זה איחוד או שיש לראות באוסטריה בתור המדינה הכבושה הראשונה. לאורך כל שנות מלחמת העולם השנייה הייתה אוסטריה חלק אינטגרלי מגרמניה ואף הצמיחה חלק נכבד ממנהיגי המשטר הנאצי ומבצעי השמדת היהודים.

לאחר תבוסת גרמניה בתום המלחמה חולקה אוסטריה ל-4 אזורים שעליהם שלטו ברית המועצות, אנגליה, צרפת, וארצות הברית. בשנת 1955 פינו הכוחות הזרים את אדמתה לאחר שהשלטון הבטיח להישאר נייטרלי בנושא השטחים האירופאים. הנייטרליות נמשכה לאורך שנות המלחמה הקרה.

בשנת 1995 אוסטריה הצטרפה לאיחוד האירופי ובשנת 1999 היא הצטרפה לגוש האירו.

פוליטיקה וממשל
--------------

 ערך מורחב – **פוליטיקה של אוסטריה**  

צורת השלטון במדינה היא רפובליקה פדרלית דמוקרטית, בה הנשיא, שתפקידו סמלי נבחר בבחירות ישירות ואינו רשאי לכהן יותר מ-2 תקופות של שש שנים כל אחת. בפרלמנט ישנם 2 בתים והם המועצה הלאומית והמועצה הפדרלית. ראש הרשות המבצעת הוא ראש הממשלה (הקנצלר) המתמנה על ידי הנשיא מתוך המפלגה הגדולה ביותר שמנצחת בבחירות. שתי המפלגות הגדולות הן מפלגת העם האוסטרית והמפלגה הסוציאל-דמוקרטית האוסטרית.

מאז ינואר 2020 תיפקדה באוסטריה ממשלה בראשות הקנצלר סבסטיאן קורץ שבנויה מקואליציה של מפלגת העם הימנית ומפלגת הירוקים. באוקטובר 2021 התפטר סבסטיאן קורץ מתפקידו עקב האשמות שחיתות, את תפקיד הקנצלר העביר אל אלכסנדר שלנברג ב-2 בדצמבר 2021, הודיע סבסטיאן קורץ כי יתפטר מכל תפקידיו ויפרוש מחייו הפוליטיים. זמן קצר לאחר מכן, ממלא מקום הקנצלר אלכסנדר שלנברג הודיע כי יתפטר מתפקידו לטובת מנהיג ה-ÖVP החדש לאחר שייבחר אחד. ב-3 בדצמבר מונה נהאמר פה אחד כמנהיג מפלגת העם על ידי ועדת המפלגה הפדרלית ומתוקף זאת הוצע לתפקיד קנצלר. הוא הושבע על ידי הנשיא אלכסנדר ואן דר בלן ב-6 בדצמבר.

### יחסים עם ישראל

 ערך מורחב – **יחסי אוסטריה–ישראל**  

לרוב התקיימו יחסים תקינים בין ישראל לאוסטריה. המדינה שימשה כתחנת מעבר ליהודים שיצאו מברית המועצות, ובפורומים בינלאומיים תמכה בישראל.

עם זאת, על היחסים העיבו במשך השנים מספר פרשיות, ובהן בחירתו של קורט ולדהיים בעל העבר הנאצי לנשיא אוסטריה וחברות מפלגת החירות האוסטרית (FPÖ) הימנית קיצונית, בראשות ירג היידר, בקואליציה משנת 2000.

### חלוקה פדרלית

 ערך מורחב – **מדינות אוסטריה**  

על פי החוקה של המדינה, אוסטריה היא רפובליקה פדרלית, להלן רשימה של המדינות הפדרליות המרכיבות אותה:

|  |  |  |  |
| --- | --- | --- | --- |
|  | **עברית** | **גרמנית** | המדינות של אוסטריההמדינות של אוסטריה |
| 1. | בורגנלנד | Burgenland |
| 2. | קרינתיה | Kärnten |
| 3. | אוסטריה תחתית | Niederösterreich |
| 4. | אוסטריה עילית | Oberösterreich |
| 5. | זלצבורג | Salzburg |
| 6. | שטיריה | Steiermark |
| 7. | טירול | Tirol |
| 8. | פורארלברג | Vorarlberg |
| 9. | וינה | Wien |

כלכלה
-----

מגדל הדנובה, המגדל הגבוה ביותר באוסטריה

התעשייה תופסת מקום מרכזי בכלכלה האוסטרית. המוצרים העיקריים בתעשיית המדינה הם טקסטיל, כימיקלים, מתכות, מוצרים שונים בתחום האלקטרוניקה, מוצרי ברזל ופלדה, דשן, מכונות, מוצרי עץ שונים, נייר, מלט וסוכר. התיירות ויצוא העץ מהווים מקור חשוב למטבע הזר. החקלאות באוסטריה, על אף שהיא לוקחת חלק קטן בכלכלת המדינה, מספקת את צורכי האוכלוסייה. באוסטריה הגידולים העיקריים הם תפוחי אדמה, גפנים, סלק, בקר, דגנים וחזירים. במדינה נחצבים אוצרות טבע שונים, שהם: ברזל, כסף, אבץ, גז, גבס, אלומיניום, מלח נפט, עץ, מגנזיום, עופרת, פחם, ליגניט, נחושת ואנרגיית מים.

בזכות הרי האלפים ואוצרות האומנות והאדריכלות שלה מושכת אליה אוסטריה תיירים רבים, ולמדינה מגיעים כ-20 מיליון תיירים בשנה.

נכון לשנת 2010, אוסטריה דורגה במקום ה-11 בעולם בדירוג תמ"ג לנפש, העומד על 41,805 דולר לשנה.

גאוגרפיה
--------

מפה טופוגרפית
 ערך מורחב – **גאוגרפיה של אוסטריה**  

מבחינה גאוגרפית אוסטריה נמצאת במרכז יבשת אירופה, כשהיא גובלת בצפון בצ'כיה וגרמניה, במזרח בסלובקיה ובהונגריה, בדרום בסלובניה ובאיטליה, ובמערב בשווייץ ובליכטנשטיין. לאוסטריה אין מוצא אל הים.

אוסטריה ברובה היא מדינה הררית, רק כ-32% משטחה נמצאים בגובה הנמוך מ-500 מטרים מעל פני הים.
רכס הרי האלפים מתנשא במערב ובמרכז המדינה ומהווה כ-62% משטחה. ההר הגבוה ביותר במדינה הוא הגרוסגלוקנר שמתהדר ב-3,797 מטרים גובה מעל פני הים ונמצא ברכס הוהה טאורן.
במזרח משתרעים מישורים פוריים שנהר הדנובה מנקז אותם.
אורכה של אוסטריה ממערב למזרח הוא 560 קילומטרים.

עולם החי של אוסטריה כולל מינים רבים כמו אייליים, מרמיטות, יעלים, סנאיים ועופות רבים כמו ברווזיים.

דמוגרפיה
--------

 ערך מורחב – **דמוגרפיה של אוסטריה**  

האוכלוסייה במדינה עולה על 9 מיליון איש כאשר צפיפות האוכלוסייה באוסטריה עומדת על 107.0 תושבים לקמ"ר. מתוך כלל האוכלוסייה כ-64% חיים בשטחים עירוניים.

רובם של התושבים הם אוסטרים דוברי גרמנית אך קיימים גם מיעוטים סלובנים, קרואטים, הונגרים, צ'כים ואחרים. כ-12% מתושבי אוסטריה הם בעלי אזרחות זרה. רוב האזרחים הזרים באוסטריה מתגוררים בוינה. אך אוכלוסייה לא גרמנית באוסטריה נמצאת בכל רחבי המדינה. 

### ערים

וינה, בירת המדינה, היא **עיר ראשה** קלאסית:

* כחמישית מאוכלוסיית אוסטריה מתגוררת בה,
* העיר הבאה אחריה בגודל, גראץ, קטנה מווינה פי 6.6,
* וינה היא המרכז הפוליטי, התרבותי והכלכלי הבלתי-מעורער של אוסטריה.


| הערים הגדולות של אוסטריהאומדן רשמי מתאריך 1 בינואר 2022 |
| --- |
| 
1. ↑  AUSTRIA: Major Cities
 |
|  | דירוג | שם | מדינה | אוכלוסייה | דירוג | שם | מדינה | אוכלוסייה |  |
| וינהוינהגראץגראץ |
| 1 | וינה | וינה | 1,931,593 | 11 | וינר נוישטאדט | אוסטריה תחתית | 47,106 | לינץלינץזלצבורגזלצבורג |
| 2 | גראץ | שטיריה | 292,630 | 12 | שטייר | אוסטריה עילית | 37,879 |
| 3 | לינץ | אוסטריה עילית | 207,247 | 13 | פלדקירך | פורארלברג | 34,998 |
| 4 | זלצבורג | זלצבורג | 155,331 | 14 | ברגנץ | פורארלברג | 29,306 |
| 5 | אינסברוק | טירול | 130,585 | 15 | לאונדינג | אוסטריה עילית | 28,967 |
| 6 | קלגנפורט | קרינתיה | 102,618 | 16 | קלוסטרנויבורג | אוסטריה תחתית | 27,542 |
| 7 | פילאך | קרינתיה | 64,071 | 17 | באדן | אוסטריה תחתית | 25,783 |
| 8 | ולס | אוסטריה עילית | 63,181 | 18 | וולפסברג | קרינתיה | 25,056 |
| 9 | סנקט פלטן | אוסטריה תחתית | 56,360 | 19 | טראון | אוסטריה עילית | 24,926 |
| 10 | דורנבירן | פורארלברג | 50,360 | 20 | קרמס אן דר דונאו | אוסטריה תחתית | 24,921 |

### דתות

קתדרלת לינץ בלינץ, העיר השלישית בגודלה באוסטריה
מסגד בפלוריסדורף שבווינה
קארלסקירכה, נחשבת לכנסיית הבארוק המרשימה ביותר בווינה, בירת אוסטריה
קתדרלת סטפנוס הקדוש במרכז וינה, בירת אוסטריה.
לפי נתונים משנת 2016, מבחינה דתית, כ-73.6% מהאוכלוסייה הם נוצרים. 56.9% מהתושבים באוסטריה הם נוצרים קתולים; 8.8% נוצרים אורתודוקסים ו-3.3% הם נוצרים פרוטסטנטים.

באוסטריה כ-16.9% מצהירים שהם חסרי דת.

אסלאם היא הדת השנייה בגודלה באוסטריה, עם 7.9% מאמינים מכלל אוכלוסיית אוסטריה. רוב המוסלמים הם ממשפחות של פועלים מטורקיה שהגיעו לאוסטריה החל משנות השבעים. יש גם אוכלוסייה גדולה של מוסלמים בוסנים.

מיעוטים נוספים באוסטריה הם: בודהיסטים, יהודים, הינדואיסטים ונאו-פגנים.

במדינה המערבית ביותר באוסטריה, פורארלברג מצוי המיעוט המוסלמי הגדול ביותר: 8.36% מהאוכלוסייה, ובווינה יש את המיעוט השני בגודלו: 7.82% מהאוכלוסייה. לאחר מכן באות המדינות האמצעיות, מדינת זלצבורג, אוסטריה עילית, אוסטריה תחתית וטירול, ולאחר מכן שטיריה, קרינתיה ובורגנלנד.

### יהדות אוסטריה

 ערך מורחב – **יהדות אוסטריה**  

לפי האגדה[דרוש מקור] הייתה ממלכה יהודית באוסטריה שכונתה בשם יודאיספטן בשטח אוסטריה של היום עוד לפני שהאזור תועד תיעוד היסטורי. יש להניח שהיהודים הגיעו לחבל ארץ זה עם הרומאים אולם העדות הקדומה ביותר ליהודים היא מהמאה ה-10. בימי הביניים הם ישבו בעיקר בעיר הבירה וינה וסביבותיה. יש עדות שכבר בשנת 1204 היה שם בית כנסת.

במאה ה-13 הייתה אוסטריה מרכז תורני חשוב לגרמניה ולארצות הסלאביות. באמצע המאה העניקו הדוכסים שמשלו באזור זכויות יתר ליהודים. על אף שהכנסייה עודדה אנטישמיות, הקהילה היהודית שגשגה ובהתאם לכך גם האנטישמיות כלפיה ופרעות נערכו בה. היהודים הואשמו בחילול לחם קדוש ומצבם הידרדר עד שבשנת 1420 הועלו למוקד 210 מהאוכלוסייה היהודית והשאר גורשו. באותה תקופה נקראה אוסטריה בפי היהודים "ארץ הדמים". לאחר זמן רב החלה הקהילה היהודית להתחדש באוסטריה ושוב החלה לפרוח. בתקופת הקונטר-רפורמאציה היהודים סבלו מגזרות שונות ובמאה ה-18 נחקקו חוקים שהגבילו את מספרם במדינה ואחד החוקים הוא שרק לבן הבכור מותר לשאת אישה.

בשנים 1781–1782 התפרסם כתב הסובלנות שהבטיח ברוח ההשכלה זכויות רבות ליהודים בקיסרות. בשנת 1803 חיו באוסטריה 332 משפחות יהודיות, וכ-87,000 ברחבי האימפריה.

בשנת 1848 מונה לקיסר פרנץ יוזף שנחשב אהוד מאוד על היהודים. בסוף המאה ה-19 ובתחילת המאה ה-20 הייתה תקופה של פריחה תרבותית ליהודי המדינה. מעמד בינוני חדש ומשכיל, בעיקר, בעיר הבירה וינה תרם בצורה משמעותית לחיי הספרות, התיאטרון והמדע. בין החשובים שבהם: הפסיכואנליטקאי זיגמונד פרויד, והסופר ארתור שניצלר.

בערב האנשלוס היו באוסטריה בה 200,000 יהודים, כ-70,000 מהם נספו בשואת יהודי אוסטריה.
ב-2018, היו באוסטריה 9,000 יהודים, רובם בבירה וינה.

תרבות
-----

לאוסטריה תרבות עשירה ומגוונת. בארץ תשע מכללות לאמנות, ואוניברסיטאות אחדות.

במהלך המאה ה-18 והמאה ה-19 ידעה אוסטריה התחדשות אומנותית ותרבותית, ועם האישים שפעלו בווינה נמנו פרויד ויונג, שילה וקלימט, הרצל ובובר.
רבים מן המלחינים הגדולים של המוזיקה הקלאסית כמו שטראוס, מוצרט, ברהמס, היידן, בטהובן, שוברט, ברוקנר ומאהלר פעלו בה בזמן זה, ועדיין תוססת באוסטריה המסורת המוזיקלית בימינו.

לאוסטריה מסורת ארכיטקטונית עשירה, הבולטת בייחוד בערים כווינה וזלצבורג.

המטבח האוסטרי הושפע מהבישול הצ'כי, ההונגרי והגרמני וקיבל את דמותו העכשווית בימי האימפריה האוסטרו-הונגרית. בחבלי הארץ השונים של אוסטריה סגנונות בישול מקומיים שונים כולל בישול בירה מקומית כדוגמת אדלווייס.

לקריאה נוספת
------------

* האנציקלופדיה העברית, כרך א', תשי"א, החל מעמוד 958

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **אוֹסְטְרִיָּה** |
| ויקימילון ערך מילוני בוויקימילון: **אוסטרי** |
| ויקיציטוט ציטוטים בוויקיציטוט: **אוסטריה** |
| ויקיציטוט ציטוטים בוויקיציטוט: **פתגמים אוסטריים** |
| ויקיחדשות דיווחים בוויקיחדשות: **תגית:אוסטריה** |
| ויקימסע מדריך למטייל בוויקימסע: **אוסטריה** |
| ויקישיתוף תמונות ומדיה בוויקישיתוף: **אוסטריה** |

* 
* אוסטריה, תקציר ונתונים סטטיסטיים באתר ספר העובדות על מדינות העולם של ה-CIA (באנגלית)
* מידע על אוסטריה בקטלוג הספרייה הלאומית
* מידע פוליטי-חברתי על אוסטריה, באתר המכון הישראלי לדמוקרטיה
* כתבות על יעדי טיול באוסטריה, באתר GoTravel
* אוסטריה, באתר ספריית הקונגרס (באנגלית)
* משה גלעד, אוסטריה: המלצות, מסלולים, אטרקציות וכל המידע למטייל, באתר הארץ, 10 ביוני 2019
* אוסטריה, באתר אנציקלופדיה בריטניקה (באנגלית)
* אוסטריה, דף שער בספרייה הלאומית

הערות שוליים
------------

1. ↑  דירוג שטח יבשתי - מתוך אתר Worldometer, כפי שפורסם ב-28 במאי 2021
2. ↑  ⁨אוסטריה זכתה למעמד עצמאי, זמנים, 28 ביולי 1955
3. ↑  דירוג אוכלוסייה - מתוך אתר Worldometer
4. ↑  דירוג תמ"ג - מתוך אתר הבנק העולמי, כפי שפורסם ב-1 ביולי 2023
5. ↑  מדד הפיתוח האנושי לשנת 2022 בדו"ח שפורסם ב-2024 על ידי אתר מינהל הפיתוח (UNDP) של האומות המאוחדות
6. ↑  לפני שנת 1999: שילינג אוסטרי.
7. ↑  יניב קוניס ואלון קרטובר, ‏כלכלת אוסטריה - הנעל הבאה שתיפול באירופה?, באתר גלובס, 10 בינואר 2012
8. ↑  נתוני קתולים באוסטריה 2017
9. ↑  The World Factbook — Central Intelligence Agency, www.cia.gov
10. ↑   אוכלוסיית היהודים בעולם

| מדינות אירופה |
| --- |
| מדינות ריבוניות | אוסטריה • אוקראינה • אזרבייג'ן 1 • איטליה • איסלנד • אירלנד • אלבניה • אנדורה • אסטוניה • ארמניה 2 • בולגריה • בלגיה • בלארוס • בוסניה והרצגובינה • גאורגיה 1 • גרמניה • דנמרק • הולנד • הונגריה • הממלכה המאוחדת • הרפובליקה הצ'כית • ותיקן • טורקיה 1 • יוון • לוקסמבורג • לטביה • ליטא • ליכטנשטיין • מולדובה • מונקו • מונטנגרו • מלטה • מקדוניה הצפונית • נורווגיה • סן מרינו • סלובניה • סלובקיה • ספרד • סרביה • פולין • פורטוגל • פינלנד • צרפת • קזחסטן 1 • קפריסין 2 • קרואטיה • רומניה • רוסיה 1 • שוודיה • שווייץ | אירופה |
| חבלי ארץ "לא מוכרים" | אבחזיה • דרום אוסטיה • טרנסניסטריה • קוסובו • צפון קפריסין 2 |
| שטחים תלויים | אולנד • אקרוטירי ודקליה 2 • איי פארו • גיברלטר • גגאוזיה • גרנזי • יאן מאיין • ג'רזי • האי מאן • סבאלברד |
| הערות | **1** חלק משטח המדינה נמצא באסיה. **2** מבחינה גאוגרפית נמצאת באסיה, אך נחשבת חלק מאירופה מסיבות היסטוריות. |

| מדינות האיחוד האירופי |
| --- |
| מדינות מייסדות | איטליה • בלגיה • גרמניה[1] • הולנד • לוקסמבורג • צרפת | דגל האיחוד האירופי |
| מדינות נוספות | אוסטריה • אירלנד • אסטוניה • בולגריה • דנמרק • הונגריה • יוון • לטביה • ליטא • מלטה • סלובניה • סלובקיה • ספרד • פולין • פורטוגל • פינלנד • צ'כיה • קפריסין • קרואטיה • רומניה • שוודיה |
| פרשו מהאיחוד לאחר חברות בו | הממלכה המאוחדת |
| מועמדות להצטרפות | אלבניה • טורקיה • מונטנגרו • מקדוניה הצפונית • סרביה |
| [1] המדינה המייסדת הייתה גרמניה המערבית. גרמניה המזרחית צורפה בעקבות איחוד המדינות בשנת 1990. |

| הארגון לשיתוף פעולה ולפיתוח כלכלי |
| --- |
| 

|  |  |
| --- | --- |
| אוסטריה • אוסטרליה • איטליה • איסלנד • אירלנד • אסטוניה • ארצות הברית • בלגיה • גרמניה • דנמרק • הולנד • הונגריה • הממלכה המאוחדת • טורקיה • יוון • יפן • ישראל • לטביה • ליטא • לוקסמבורג • מקסיקו • נורווגיה • ניו זילנד • סלובניה • סלובקיה • ספרד • פולין • פורטוגל • פינלנד • צרפת • צ'ילה • צ'כיה • קולומביה • קוסטה ריקה • קוריאה הדרומית • קנדה • שוודיה • שווייץ |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007559651305171
* BIBSYS: 90162306
* BNE: XX450936
* BnF: cb152383744 (data)
* CiNii: DA00906755
* GND: 4043271-3
* HDS: 046995
* ISNI: 0000 0001 2265 1953
* LCCN: n79040121
* LIR: 58
* MusicBrainz: caac77d1-a5c8-3e6e-8e27-90b44dcc1446
* NARA: 10035760
* NDL: 00568970
* NKC: ge130612
* NLA: 35011052
* RERO: 02-A000195025
* SUDOC: 026359863
* TDVİA: avusturya
* Trove: 788822
* UKPARL: 22p5mYnf
* VIAF: 148842731
* WorldCat: lccn-n79040121

 |